Russiese tenks gaan Oekraïne binne - Maroela Media
Gepantserde personeel draers in Rusland beweeg na die Oekraïne grens. Foto: Shaun Walker
Westerse joernaliste wat die Russiese humanitêre konvooi vergesel, berig dat hulle gesien het hoe Russiese tenks, brandstofwaens en ander miliêre voertuie die grens na Oekraïne oorgesteek het.
Die voertuie was aan die grens met Oekraïne teenoor die rebelle-beheerde Donetsk, maar het in die nag oor die grens gery. Beide die Telegraph en die Guardian maak vanoggend aanspraak daarop dat dit deur hul joernaliste waargeneem is. Blykbaar het die humanitêre konvooi van 280 vragmotors nog nie die grens oorgesteek nie.
Die weste beskuldig Rusland al 'n geruime tyd dat hy die rebelle bewapen, iets wat Rusland ontken. Hierdie is egter die eerste keer dat so 'n grenskruising deur westerse joernaliste aanskou is.